อาชีพหลัก ทำกินชาวยะลา  ขาย”ขนมเจาะหู”สร้างรายได้เลี้ยงครอบครัววันละพันบาท
อาชีพหลัก ทำกินชาวยะลา ขาย”ขนมเจาะหู”สร้างรายได้เลี้ยงครอบครัววันละพัน            (26 พ.ค 62) ในช่วงที่มีการเปิดตลาดนัด ในพื้นที่ ต่างๆ ของ จ.ยะลา ไม่ว่าจะเป็น ใน อ.เมืองยะลา อ.ยะหา หรือที่อื่นๆ นางคอลีเยาะ มะแด และนายอุสมาน ดอเลาะ สองสามีภรรยา ซึ่งมีอาชีพหลักในการทำขนมเจาะหูขายมานานถึง 16 ปี ก็จะนำวัสดุ อุปกรณ์ไปตั้งร้าน ทอดขนมเจาะหู ขาย เพื่อเป็นรายได้ให้ครอบครัว ซึ่งในแต่ละตลาดนัด “กะยู” ก็จะมีทั้งลูกค้าประจำ และลูกค้าทั่วไป ซึ่งชอบรับประทานขนมเจาะหู ไปซื้อกันอย่างต่อเนื่อง   เนื่องด้วยความอร่อยของขนมที่มีความหวาน กรอบนอกนุ่มใน นั่นเอง ทำให้ลูกค้าที่ได้รับประทานแล้ว ติดใจในรสชาติ            นายอุสมาน ฯ เล่าให้ฟังว่า ได้เรียนรู้การทำขนมเจาะหู ซึ่งเป็นขนมโบราณ พื้นบ้าน มาจาก จ.ปัตตานี และได้มาทำขายที่ จ.ยะลา เป็นอาชีพหลักที่เลี้ยงครอบครัวมานานถึง 16 ปี  ในแต่ละวันก็จะตะเวนไปขายตามตลาดนัดต่างๆ บางวันก็จะออกไปขายทั้งเช้า เวลา 07.00-10.00 และ ช่วงเย็น  โดยเตรียมหมักแป้งข้าวเจ้าผสมกับน้ำตาล เกลือ น้ำตาลแว่น และนวดแป้ง ไว้จากที่บ้าน ก่อนจะนำไปทอดขาย ใช้แป้งวันละ 5 กก. ขายดี หมดทุกวัน มีทั้ง ลูกเล็ก ลูกใหญ่ ลูกเล็กจะขายลูกละ 1 บาท ลูกใหญ่ก็ 7 ลูก 10 บาท โดยจะทอดขายร้อนๆ ให้ลูกค้าไปรับประทาน            โดยส่วนมากลูกค้า ก็จะเป็นวัยผู้ใหญ่ ที่ยังรู้จักขนมเจาะหู ขนมโบราณ โดยลูกค้าจะบอกว่า หารับประทานยากไม่ค่อยมีคนทำขาย คนรุ่นใหม่ไม่ค่อยรู้จัก สำหรับ ขนมเจาะหู นี้ ก็จะเหมือนกับ ขนมเจาะหู ของชาวไทยพุทธ ซึ่งจะเฉพาะในเดือนสิบ เท่านั้น              ส่วนรายได้แต่ละวัน ก็พออยู่ได้เลี้ยงครอบครัวได้ ถ้าขายทั้งเช้า และเย็น ก็จะมีรายได้วันละ 3 พันบาท หลังหักค่าใช้จ่ายแล้วก็จะเหลือรายได้ วันละประมาณ 1 พันบาท